Lasten ylipainon nopea yleistyminen huolestuttaa asiantuntijoita.

Epäterveellinen ruokavalio ja liikkumattomuus lisäävät lasten lihavuusriskiä.­

Suomessa on 213 000 lihavaa lasta vuonna 2025, jos mitään ei saada tehtyä paisuvalle ylipaino-ongelmalle. Ylipainoisten ja lihavien osuus 12–18-vuotiaiden ikäryhmässä on Suomessa kolminkertaistunut kolmen viime vuosikymmenen aikana.

Lihavuuden yleistyminen tarkoittaa sitä, että arvioiden mukaan vuonna 2025 noin 3000 lapsella on kakkostyypin diabetes ja noin 23 000 lapsella kohonnut verenpaine. Noin 200 000 lasta kärsii rasvamaksasta.

Uudet arviot World Obesity Federationista arvioivat, että vuonna 2025 maailmassa olisi jo 268 miljoona ylipainoista lasta. Se tarkoittaa 25 prosentin nousua vuodesta 2010, jolloin ylipainoisten lasten määrä oli 218 miljoonaa.

Maailman lihavuuspäivää vietetään tänään 11. lokakuutta. Tänä vuonna lihavuuspäivän teemana on lasten ylipaino ja sen huolestuttavan nopea yleistyminen.

Limsaa ja liikkumattomuutta

Helsingin yliopistosta kerrotaan, että World Obesity Federationin puheenjohtajan, professori Ian Catersonin mukaan lihavuusepidemia on levinnyt jo lähes kaikkiin maihin. Lihavuuden yleiset riskitekijät, kuten sokeristen virvoitusjuomien nauttiminen ja liikkumattomuus, ovat yleistyneet.

– Vaikka aikuisilla on nähtävissä lihavuuden lisääntymisen tasaantuminen, niin lapsilla samaa ei valitettavasti nähdä. Suomessa on hyviä hankkeita ja toimintaa kuten Liikkuva koulu, mutta väestötason painonhallintavaikutusten kannalta vielä selvästi suurempaa vaikuttamista tarvitaan, sanoo Suomen Lihavuustutkijat ry:n puheenjohtaja Patrik Borg Helsingin yliopiston tiedotteessa.

Borg toivoo, että pystyttäisiin kehittämään toimintamalleja, joissa tarkasteltaisiin koko perhettä kokonaisuutena. Vanhemmat ovat lapsille esikuvia tässäkin asiassa, ja vanhempienkin elintavoissa on runsaasti huolenaiheita.

Lihavuuden ehkäisy aloitettava jo raskausaikana

Suomen Lihavuustutkijat ry:n varapuheenjohtaja, tutkijatohtori Tiina Jääskeläinen Helsingin yliopistosta tutkii raskausmyrkytyksen, eli pre-eklampsian, riskitekijöitä, joihin myös lihavuus kuuluu.

Pre-eklampsian riskin ylipaino nostaa kaksinkertaiseksi ja lihavuus lähes kolminkertaiseksi.

Jääskeläinen painottaa, että lihavuuden ehkäisy tulisi aloittaa jo raskausaikana. Äidin lihavuus lisää muun muassa valtimosairauksien ja syöpätautien riskiä lapsella. Vanhempien lihavuus on myös merkittävä lapsuusiän lihavuuden riskitekijä.